送人遊吴
作者：李彭
朝代：宋

paragraphs: 朔風號木末，迫此歲時晏。
驅車不停軌，客子老昏宦。
平生蔣詡徑，求羊毎娱玩。
持觴送落日，抵掌河宿爛。
胡爲向吴會，雅意訪親串。
親串者誰歟，昂昂金閨彦。
嘘枯由涵照，要津藉推挽。
念子赴修塗，發軔在昧旦。
娟娟所嬌兒，嶷嶷赴門限。
閨人密縫裳，遐征苦多綻。
結束志千里，二事忘一眄。
莫遣扊扅歌，愆期發長嘆。